b"\n_START_ARTICLE_\nETA\n_START_PARAGRAPH_\nETA (bask. Euskadi Ta Askatasuna, liet. Bask\xc5\xb3 \xc5\xa1alis ir jos laisv\xc4\x97) \xe2\x80\x93 ginkluota teroristin\xc4\x97 bask\xc5\xb3 organizacija. ETA simbolis \xe2\x80\x93 gyvat\xc4\x97 (simbolizuoja \xc4\xaf\xc5\xbevalgum\xc4\x85 ir slaptum\xc4\x85), apsivijusi kirv\xc4\xaf (simbolizuoja j\xc4\x97g\xc4\x85)._NEWLINE_ETA siekia \xc4\xafkurti nepriklausom\xc4\x85 bask\xc5\xb3 valstyb\xc4\x99 Ispanijos autonomini\xc5\xb3 region\xc5\xb3 Bask\xc5\xb3 kra\xc5\xa1to ir Navaros bei Pranc\xc5\xabzijos Bask\xc5\xb3 kra\xc5\xa1to teritorijoje. ETA Europos S\xc4\x85jungoje ir JAV yra laikoma teroristine organizacija. Jai priskiriama daugiau nei 800 \xc5\xbemog\xc5\xbeudys\xc4\x8di\xc5\xb3.\n_START_SECTION_\nIstorija\n_START_PARAGRAPH_\nBask\xc5\xb3 nacionalizmo pradininku laikomas Sabino Arana Goiri, 1895 m. liepos 31 d. \xc4\xafk\xc5\xabr\xc4\x99s Nacionalistin\xc4\x99 bask\xc5\xb3 partij\xc4\x85 (Partido Nacionalista Vasco (PNV), bask\xc5\xb3 kalba Euzko Alderdi Jeltzalea). Goiri yra para\xc5\xa1\xc4\x99s ir i\xc5\xa1leid\xc4\x99s \xc4\xafvairi\xc5\xb3 ra\xc5\xa1t\xc5\xb3 apie bask\xc5\xb3 taut\xc4\x85 ir santykius tarp Bask\xc5\xb3 kra\xc5\xa1to ir Ispanijos.\n_START_SECTION_\nETA \xc4\xafk\xc5\xabrimas ir veikla\n_START_PARAGRAPH_\nPo Ispanijos pilietinio karo, kai j\xc4\xaf 1939 m. laim\xc4\x97jo generolas ir v\xc4\x97liau diktatorius Franciskas Frankas, bask\xc5\xb3 nacionalizmas keliems de\xc5\xa1imtme\xc4\x8diams buvo i\xc5\xa1stumtas \xc4\xaf pogrind\xc4\xaf. Tai ideologi\xc5\xa1kai sustiprino ir radikalizavo bask\xc5\xb3 nacionalizm\xc4\x85._NEWLINE_Euskadi 'ta Askatasuna buvo \xc4\xafkurta 1959 m. liepos 31 d. ir i\xc5\xa1 bask\xc5\xb3 kult\xc5\xabrin\xc4\x97s organizacijos greitai virto sukarinta strukt\xc5\xabra, siekian\xc4\x8dia bask\xc5\xb3 tautos nepriklausomyb\xc4\x97s teroro keliu. Jau pirmaisiais veiklos metais ETA pasi\xc5\xbeym\xc4\x97jo bomb\xc5\xb3 sprogdinimais, nors auk\xc5\xb3 tuomet i\xc5\xa1vengta. Nuo pat \xc4\xafk\xc5\xabrimo ETA sudar\xc4\x97 dvi srov\xc4\x97s - nuosaikioji, reikalavusi didesn\xc4\x97s autonomijos Bask\xc5\xb3 kra\xc5\xa1tui, ir radikalioji, siekusi visi\xc5\xa1kos nepriklausomyb\xc4\x97s. Pirmoji ETA auka buvo policininkas, band\xc4\x99s sustabdyti organizacijos vadovo automobil\xc4\xaf (1968 m.)."